I fjøra på Ulla kom det årvisst i land mykje tare etter uversbolkar om hausten og vinteren. Taren la seg ofte som store stål i Tangvika utanfor Naustneset og frå nausta og innover mot Laugarberget. Gardbrukarane på Ulla laga store kompostdungar av tare, mold og husdyrgjødsel. Det vart mykje køyring med hest og vogn etter vegen like ved Skulehuset.
Kvart tarestykkje var målt ut med ei stong. Lengda på stonga var i høve til skylda garden hadde. Gamal skyld på Ulla, g.nr 10 i Haram var 14 våg. Eldre skyld: Mellag. Oversikt over gardane på Ulla ut frå storleik:
Om våren vart taren lagt i store dungar på berga til tørking. Når taren var tørr, vart den brent. Oska vart samla opp i sekkar og selt til medisinske føremål. Dette var ei viktig næring attåt gardsdrifta og fiskeriet for Ulla-karane. Gustav Vebjørn Johanson Ulla var handelsmann i Ullahammaren, og han var agent for eit firma som heitte Vest-Norges Chemiske Fabrikk på Ogna på Jæren i Rogaland. Han selde tareoska for Ulla-bøndene. Det blir sagt at tareoska vart nytta til produksjon av jod. Før tareoska vart levert frå Ulla, vart den lagra i Storebuda (brenneriet) i Ullahammaren. Der stod det til tider haugevis med sekker fulle av tareoske i svalgangane.